SON'VARACHIM SUNGTTAM:
"When the monkey goes up, its bottom can be seen" oxi Inglezintlean ek mhonn'nni asa. Te mhonn'nniechem khoreponn Gõyant kalchea disa zalole Bharotiya Janata Pokxache (BJP) Raxttrik Pod-Odhikarianche Zomatint, ani aichea disa suru zalole ani faleam disa somp'pi Raxttrik Vavurpi Somitiche zomatint-ui disun ailam.
 Rajyachea vo raxttrik panvddear zaum, BJP sodanch apunn her pokxam poros vegllo mhonn miroytalo. Aplea pokxachi 'xist' dusrea pokxak yeunkuch xokonam mhonn hordem boddoytalo. Pokxachea dheyancho (principles) ani hetuncho vixoy yeta tednam, aplea pokxant kitlea-i unchlea podar aslolea mon'xak ekoddo (individual) mhonn mhotv uronam, xevttim Pokxuch mhotvacho tharta oxem hem BJP-chem chintop aslem, ani to Pokx somazak toxench dakoytalo. Punn kalchea disa zalole zomatint, ani aichea disa chalu aslole Raxttrik Vavurpi Somitiche zomatint bhag gheunk BJP-acho mhalgoddo fuddari L. K. Advani pokxachea itihasant poilech pavtt yeunk nam! Tache xivay, kalchea disa zalole zomatint Pokxantlea her mhalgoddiamni-i zoxe porim Jaswant Sinha, Shatrunghan Sinha ani Uma Bharti he-ui raxttrik fuddariamni, pokxachea bhitorlea rajkoronnak lagun he zomatim pasun kus marli! Lok Sobhechi Virodhi Pokxachi fuddari Sushma Swaraj kalche Raxttrik Pod-Odhikarianche zomatik uxir aili!
 BJP-achi Raxttrik panvddeaveli Vavurpi Somitichi zomat! BJP-che nodrentlean sangtolom zalear, 2014 vorsant zavpi Lok Sobheche vinchnnuke khatir bhouch molachi zomat! Ani te raxttrik mol-mhotvache zomatik hajir zavpiamni BJP-achi itlea vorsanchi koddok xist moddli! Atam pokxnche dhey ani hetu khuim konnxak poddle? Pokxachem mhotv sallkacheach mullant moddun poddle? Poristhiticher nodor marlear, Pokxache te dhey ani hetu Pokxantleach mhalgoddiamni aplea pãya tall mostun, apnnak Pokxa poros chodd mhotvacho tharavpacho gombhir khell choloyla! Mhonnche, atam BJP-nt ekoddo Pokxa poros vhoddlo zaunk sodta! BJP poros L K Advani vhoddlo zaunk sodta! Ani Pokxant apnna poros L K Advani vhoddlo zalolo Gujratcho mukhel montri Narendra Modik naka!
 Rajki pokxancho itihas challun pollelear, soglleach rajkornniank aplea pokxachea unchlea podar aspache duvalle lagtatuch. BJP-achea L K Advanik te 2009 vorsa thaun chodduch laglole. . . Gujratant favlole prosid'dik lagun atam thooinchea mukhel montriak Narendra Modik-ui te duvalle lagleat. . . dog-ui Bharotache fuddle Prodhan Montri zaunk sodtat. Prodhan Montriacho zago ekuch asa dekun, dogainchea-i duvalleank boroch nett aila, ani tacho, vaitt vo boro to khobor nam, porinnam' BJP-acher zaunk lagla. Mhonnche, BJP-ant atam desachea rajkaronna bhair pokxachem-i rajkaronn cholunk laglam, ani tem bhouxik-ui zalam! Taka lagun, BJP-a modem futt poddunk laglea kai dista. Hoi. L. K. Advani add Narendra Modi! Vo L. K. Advani add BJP?
 BJP-achem hem suru zalolem raxttrik panvddeavelem gombhir rupachem ani svota pokxakuch mal poddunk yeupi hea nattkacho, 2014 vorsant zavpi Lok Sobhecheche vinchnnukeche nodrentlean apnnak koslo faido zatolo tachi Kongres Pokx sumar ani molavnni korunk lagla. Toxem polleunk gelear BJP-an Narendra Modi fuddlo Prodhan Montri zaupa khatir umedvar mhonn nemlo zalear, apnnak fuddli Lok Sobha avhanchi asa, ani te nodrentlean zodd yeum yeta hem kendrantlea Kongresak khobor asa. Kiteak Modin hache poilim Kongresintlea xarantlea modlea vorgak ani tornnateank adinch jikun ghetlolim asat. Modlea vorgan ani tornnateamni hache poilim 2009 vorsa ugtea monan ani kallzan Kongres Pokx vengoun, tanchea bollar UPA sorkar dusre pavtt sodrer ailo.
 Punn atam nov vorsancho kall sorun gelear Prodham Montriache kocherint yo-voch korun sumara bhaileamni zotim zhoroylim. Ani hea nov vorsanchea kallant, kendrantlo UPA sorkar, desachi seva korunk, ani goroz thoim mhotvache nirnnoy gheunk brooch osokt poddlo disun yeta. Tantuntlea tantum Prodhan Montri Manmohan Singhachi-i loukiktay ani nanv denvot veta. Ani pinzloleant pãy mhonntat te porim, bhroxttacharachi sankoll, mhargayecho dhog Kongres Pokxak anik-ui osokt korit asa. 